कोटा नहीं जाने का मन तो हम पहिले ही से बना लाये थे। समय की उपलब्धता उसकी इजाज़त देती ही न थी। इससे सुंदर का नाराज़ ठहरना लाजिमी भी था। चित्तौड़गढ़ से भी अधिक वह कोटा को तौलकर इस यात्रा पर हमारे साथ आया था। किंतु यह विश्वास दिला कि उधर को जाना हाल उपयुक्‍त नहीं है, हम दूसरे राह से चित्तौड़गढ़ को चले। यह दूसरा मार्ग एक बदतर सड़क से होकर जाता है। आमतौर पर भारतीय घुमक्कड़ बूंदी का रुख़ करते नहीं। छनकर जो आते भी हैं वो कोटा होकर जाने वाले राष्ट्रीय राजमार्ग ही पर चलते हैं। आखिर कौन इस महाटुटी सड़क पर अपनी अंतड़ियां रगड़वाने आयेगा, ऊपर से धूल-धक्कड की फुल आॅफरिंग। हम भी इस पर चलते उकता गये थे। सहयात्री तो दे ताने मेरी जान लेना चाहते थे। बूंदी से बिजौलिया के सफर में मुख्य मार्ग की अपेक्षा इस सड़क पर चल जो छूटा - वो था कोटा-दर्शन और पैंतीस मील का अतिरिक्‍त सफर। जो मिला, वह था - मात्र तीस मील का सफर, पर्यटकों से बिलकुल अनछुआ राजस्थान का अलहदा नजारा और भीमलात वाटरफाॅल। यह सड़क “नीम का खेड़ा” के पास कोटा-चित्तौड़गढ़ सिंगल रेल लाइन को पार करती है। जैसे ही फाटक पार होता है आप अपनी आंखों के गोलकों को सामान्य से दोगुना खुला पाते हैं। क्यों? क्योंकि आपकी आंखों के सामने मीलों तक फैला खुला नजारा होता है। नग्न आंखें उस नजारे के अंत तक देख ही नहीं सकतीं क्योंकि उनमें इतनी दूरी तक दृश्यता की प्रकृति-प्रदत्त शक्ति ही नहीं है। पूरा पहाड़-जिस पर आप खड़े हैं-प्रतीत होता है जैसे अभी अभी धरती फोड़ कर बाहर निकला हो। इसके अतिरिक्त रेल-पटरी ही मोहित कर लेती है जो पहाड़ की ढलान पर जाने कैसे टिक गई मालूम होती है जोकि रपटती नहीं। रेलयात्रा सदैव ही से हमें बेइंतहा ऊबाऊ जान पड़ती हैं। सिवाय आराम से पसरे रहने के किसी रेलयात्रा का क्या गुणगायन किया जा सकता है? परंतु इस ट्रैक ने-कुछ अन्य चुनिंदा की भांति-हमे इतना मोहित कर लिया कि अगली बार जो इस ओर आया तो रेल ही पर आना होगा। आह! मैं उस कमाल दृश्य में ट्रेन को उन पटरियों पर गुजरते न देख सका।